

**UDRUŽENJE SLIJEPIH KANTONA SARAJEVO**

**SARAJEVO,ul. Podgaj br.7, Tel:033 445 185,**

**Fax: 033 445 394**

**e-mail:usgks@bih.net.ba**

**www:slijepi - sa.org.ba**

**Broj:\_\_\_\_\_\_\_\_\_\_\_\_\_/25**

**Datum:03.04.2025.god**

### **I Z V J E Š T A J**

#### O RADU UDRUŽENJA SLIJEPIH KANTONA SARAJEVO

**ZA 2024. GODINU**

## **I - UVOD**

 Udruženje slijepih Kantona Sarajevo svoj rad i aktivnosti u 2024.godini, realizovalo je u skladu sa Programom rada i djelovanja Udruženja za 2024.godinu, koji je Skupština Udruženja usvojila 17.10.2023.godine, kao i sa akcionim planovima projekata koje je implementiralo Udruženje.

Sve aktivnosti su se realizovale u skladu sa propisima i procedurama koje su utvrđivali nadležni organi. Nastojalo se da se u što većoj mjeri pruži podrška slijepim osobama i drugim osobama s invaliditetom i ostvare ciljevi Udruženja, koji su utvrđeni Statutom Udruženja.

Većina aktivnosti realizovana je kroz razne projekte koje je Udruženje implementiralo u 2024.godini, kao i kroz redovne programske aktivnosti. Sredstva su osim kroz projekte obezbjeđivana od članarina, donacija pravnih i fizičkih lica iz zemlje i inozemstva, uključujući i pomažuće članove, što je bitno olakšalo realizaciju programskih aktivnosti.

Kanton Sarajevo je pružao određenu podršku Udruženju slijepih, preko Ministarstva za rad, socijalnu politiku, raseljena lica i izbjeglice, koje je iz Budžeta Kantona Sarajevo sufinansiralo dio najosnovnijih troškova koji su potrebni za rad Stručne službe i funkcionisanje Udruženja.

Gradska uprava Grada Sarajeva kontinuirano podržava rad Udruženja slijepih kroz sufinansiranje „Zvučnih novina“. Odobrena sredstva u pravilu ne mogu ni iz bliza pokriti troškove izdavanja „Zvučnih novina“, pa se njihovo finansiranje obezbjeđuje i iz drugih izvora.

Ovdje treba istaći da je Gradsko vijeće Grada Sarajeva, na prijedlog gradonačelnice, donijelo odluku o proglašenju Udruženja slijepih od posebnog značaja za Grad Sarajevo. Po tom osnovu grad Sarajevo je u budzetu za 2024. godinu planirao odredjena sredstva za podršku rada Udruženja.

U 2024.godini općine Novi Grad i Centar podržale su projekte Udruženja iz kojih su, kao pomagala za slijepe, nabavljeni savremeni mobiteli, za članove Udruženja, sa područja ovih općina.

Ostale opšine udružene u Kanton Sarajevo, u 2024.godini nisu finansijski podržavale realizaciju programskih aktivnosti Udruženja slijepih. Ovakav pristup od strane opština i opštinskih načelnika predstavlja problem sa kojim se Udruženje, suočava već duže vremena u obezbjeđivanju jednake zaštite slijepih osoba, te provodjenju istog nivoa podrške, na području svih opština udruženih u Kanton Sarajevo.

Pristup načelnika općina da ovo i slična udruženja svrstavaju u one nevladine organizacije koje se finansiraju samo iz projekata, stvara nepremostive prepreke i može dovesti do postepenog smanjivanja aktivnosti Udruženja, što bi za slijepe osobe i druge osobe s invaliditetom imalo nesagledive posljedice. Ovdje treba naglasiti da ovakav pristup načelnika nije u skladu sa Konvencijom o pravima osoba s invaliditetom i Preporukama UN Komiteta za prava OSI, koje su dostavljene BiH 2017. godine. Također, nije u skladu ni sa Opštim komentarom br. 7 koji je izdao UN Komitet za prava OSI, a odnosi se na članove 4 i 33 Konvencije o pravima OSI.

Federalno ministarstvo rada i socijalne politike, iz sredstava od igara na sreću je podržalo realizaciju programskih aktivnosti Udruženja u 2024.godini. Ova sredstva su utrošena za nabavku mobitela i finansiranje troškova rada Udruženja.

Ministarstvo je prihvatilo projekat Udruženja za pružanje tehničke podrške u pripremi Strategije za unapređenje prava i položaja za osoba sa invaliditetom u F BiH. U okviru ovog projekta organizovano je više sastanaka tima za pripremu Strategije, kao i konsultacije sa organizacijama OSI.

Saradnja sa MyRight-om je kontinuirana, realizovan je projekat zajedničkih aktivnosti kroz koaliciju OSI Kantona Sarajevo.

Glavni ciljevi ove saradnje je jačanje kapaciteta mladih OSI i žena sa invaliditetom, kao i jačanje same Koalicije.

Određeni projekti realizovani su i uz podršku Fonda za profesionalnu reahabilitaciju, osposobljavanje i zapošljavanje OSI, kao što je LOT V - održivost uposlenih OSI u Udruženju.

U okviru ovih projekata nabavljena je nova mašina za kopiranje CD-ova.

Uspostavljena je saradnja sa organizacijom Islamic Relief i kroz zajednički projekat nabavljeni su mobiteli i bijeli štapovi za slijepe.

Predvidjeno je da se kroz ovu saradnju obezbijedi odgovarajuća edukacija za korištenje mobitela i korištenja bijelog štapa.

U Februaru 2024. godine potpisan je ugovor sa Caritasom BiH o zajedničkoj realizaciji projekta DISC , koji će trajati 3 godine.

Ovim projektom žele se ojačati udruženja OSI, kao i cijeli pokret OSI za efikasniji rad i bolje zagovaranje za prava svojih članova.

Također, potpisan je ugovor sa IC.Lotos iz Tuzle, o realizaciji projekta, koji ima za cilj uključivanje principa iz Konvencije o pravima OSI u zakonodavstvo BiH. Ovaj projekat trajaće 30 mjeseci.

Uzimajući u obzir navedeno, može se sa zadovoljstvom konstatovati da je rad Udruženja u 2024.godini bio veoma uspješan, te da su ostvareni planirani ciljevi.

U nastavku izvještaja, ukratko ćemo objasniti najvažnije aktivnosti koje su realizovane u 2024.godini, te istaći određene probleme sa kojima su se slijepe osobe i ovo Udruženje susretali.

**II - OTKRIVANJE, UČLANJIVANJE I POMOĆ NOVOPRIMLJENIM ČLANOVIMA**

 Otkrivanju slijepih osoba i pružanju raznih vidova pomoći novooslijepljelim osobama, posvećivana je posebna pažnja, s ciljem da se otkriju i u Udruženje učlane svi građani Kantona Sarajevo, čije se stanje vida uklapa u definiciju sljepoće i kojima je objektivno potrebna pomoć i podrška ovog Udruženja.

Razgovarano je sa 25 osoba koje imaju probleme sa vidom, kao i sa članovima njihovih porodica.Nakon izvršenih pregleda od strane oftalmologa i popunjavanja očnih kartona,

Upravni odbor Udruženja je u 2024. godini primio 11 novih članova. Na dan 31.12.2024.godine Udruženje je na evidenciji imalo 360 članova. Oko 30% članova ne plaća redovno članarinu, što je statutarna obaveza, pa se u narednom periodu ovom pitanju treba posvetiti posebna pažnja.

Novoprimljenim i ostalim članovima pružana je neophodna pomoć pri ostvarivanju određenih prava, a Udruženje je u skladu sa svojim mogućnostima svim zainteresiranim, besplatno dodjeljivalo pomagala i omogućilo im da pohađaju razne edukacije, prema iskazanom interesovanju.

Posebna pažnja posvećena je pružanju psihosocijalne podrške, obuci za samostalno kretanje uz korištenje bijelog štapa i samostalno obavljanje svakodnevnih aktivnosti, o čemu će se detaljnije govoriti u narednim poglavljima.

**III – ZAŠTITA SLIJEPIH I UNAPREĐENJE NJIHOVIH PRAVA**

 U toku nekoliko posljednih godina pa i u toku 2024.godine opšta situacija i ambijent za zagovaranje prava OSI bili su veoma nepovoljni. Priprema za lokalne izbore, njihovo održavanje i postizborni pregovori skoro su onemogućili predstavnike udruženja OSI da efikasnije zagovaraju za prava OSI, naročito na lokalnom nivou.

Opšta situacija u svijetu, politički i drugi problemi u BiH, rat u Ukrajini, rat u Gazi i opšta ekonomska kriza, veoma su se negativno odrazili na rad udruženja OSI, a time i na Udruženje slijepih Kantona Sarajevo. Značajno su se pooštrili kriteriji za apliciranje i dobijanje projekata, kako od domaćih tako i od međunarodnih donatora. Položaj osoba sa invaliditetom i njihovih organizacija, većini institucija vlasti je bio u sasvim drugom planu i samo u rijetkim situacijama uspjevalo se organizovati neke ozbiljnije sastanke, na kojima se moglo zagovarati za unapređenje prava OSI. Jedan od pozitivnih primjera je Federalno ministarstvo rada i socijalne politike sa kojim je Udruženje, a i generalno pokret OSI, ostvarivalo relativno dobru saradnju.

Ovde sa zabrinutošću treba konstatovati da se smanjuje interes OSI, pa i slijepih osoba, da se uključe u realizaciju programskih i projektnih aktivnosti koje organizuje Udruženje, Koalicija OSI ili pokret osoba sa invaliditetom. Iz tih razloga treba intezivirati rad sa OSI, s ciljem dodatne edukacije o ulozi i značaju udruženja, koalicija i mreža u zagovaranju za prava OSI. Pokret osoba sa invaliditetom je razjedinjen i pojedine grupe samostalno djeluju, što slabi udarnu snagu pregovarača i unosi zabune kod predstavnika institucija vlasti.

U februaru 2024. godine počelo je sa radom Vijeće za osobe sa invaliditetom u BiH, što bi u perspektivi moglo ojačati ulogu pokreta OSI u BiH. Direktora Udruženja je Vijeće ministara BiH izabralo za člana ovog Vijeća. Na prvoj sjednici ovog Vijeća Fikret Zuko je izabran za predsjednika ovog Vijeća, ovu funkciju će obavljati u naredne četiri godine. Bez obzira na naprijed navedene i druge probleme, Udruženje slijepih, samostalno i sa drugim organizacijama OSI, sa kojima djeluje u koaliciji, je provodilo značajne aktivnosti, pa i u navedenoj situaciji, pokrenulo više inicijativa i prijedloga, što se može vidjeti u Poglavlju IV ovog izvještaja.

U toku 2024.godine u Bosni i Hercegovini, u određenoj mjeri, nastavljene su određene reforme sektora od interesa za slijepe osobe i druge osobe sa invaliditetom. Ovo se prije svega misli na pripremu raznih materijala na nivou Federacije, koji bi u perspektivi trebali doprinijeti boljem položaju osoba s invaliditetom. Rađeno je na pripremi Zakona o servisima podrške za osobe s invaliditetom.

Rađeno je na stvaranju pretpostavki za promjenu Zakona roditelj njegovatelj, koji se primjenjuje na nivou F BiH, a koji nije u potpunosti u skladu sa Konvencijom o pravima osoba sa invaliditetom.

Zakon o jedinstvenim načelima i okiru materijalne podrške OSI je već duže vrijeme u parlamentarnoj proceduri. Tokom 2024. godine organizovano je više sastanaka i diskusija sa predstavnicima Ministarstva i zastupnicima u Federalnom parlamentu, kako bi se došlo do najboljeg rješenja za OSI. Zakon još treba da potvrdi Dom naroda F BIH. Kanačno pred kraj godine, usaglašen je tekst Zakona koji u dobroj mjeri smanjuje diskrminaciju prema osobama sa tzv. neratnim invaliditetom.

Također, se tokom 2024.godine radilo se na implementaciji Zakona o organizacijama i reprezentativnim organizacijama OSI i CŽR.

Udruženje slijepih je steklo status organizacije osoba sa invaliditetom, na nivou Kantona Sarajevo. Naredni korak je provođenje procedure o sticanju statusa reprezentativnosti u Kantonu Sarajevo.

Ipak, sa ovim Zakonom ne možemo biti zadovoljni, pa je nastavljen rad na pripremi podzakonskih akata, kako bi se bar u određenoj mjeri ublažile negativne posljedice primjene ovog zakona. Vođeni su pregovori u pokretu OSI da se pokrene inicijativa za izmjene i dopune ovog zakona.

Pored navedenog u Kantonu Sarajevo diskutovano je o promjenama Zakona o socijalnoj zaštiti, ali zahvaljujući angažmanu i ovog Udruženja, prava osoba sa invaliditetom i status udruženja OSI nisu ugrožena.

Kontinuirano je rađeno da se obezbijedi podrška za promjenu ili donošenje novog Zakona o profesionalnoj rehabilitaciji, osposobljavanju i zapošljavanju OSI u F BiH. Tekst Zakona se još uvijek analizirira u nadležnim ministarstvima i čeka se saglasnost Ministarstva finansija, kako bi se mogla nastaviti procedura za usvajanje.

Pripremljen je radni materijal Zakona o personalnoj asistenciji, koji će, nakon što se usaglasi u okviru pokreta osoba sa invaliditetom, biti upućen u parlamentarnu proceduru.

Posebna aktivnost je vođena s ciljem da se poštuju standardi pristupačnosti za OSI, sa posebnim fokusom za pristupačnost okruženja i informacija slijepim osobama.

S obzirom da institucije vlasti na svim nivoima ne poštuju član 4 Konvencije o pravima osoba s invaliditetom, kao ni član 6 Zakona o organizacijama i reprezentaitvnim organizacijama i civilnim žrtvama rata, u kojima se institucije obavezuju da provode konsultacije sa organizacijama OSI, organizovano je više sastanaka i edukacija, za predstavnike institucija vlasti. Cilj ovih aktivnosti je da se predstavnicima institucija vlasti na jasan način prezentiraju njihove obaveze, ali i interes da sarađuju sa organizacijama OSI i koriste njihova iskustva i ekspertizu.

Kao što se vidi iz prethodnih primjera pitanjima sljepoće i invalidnosti nije pridavan adekvatan značaj od strane institucija vlasti, pa je s toga ovo Udruženje u saradnji sa drugim organizacijama osoba sa invaliditetom, činilo sve da bar očuva postojeći status i dostignuta prava osoba sa invaliditetom, u čemu se u dobroj mjeri i uspjelo.

 Strategija za unapređenje prava i položaja osoba sa invaliditetom u Federaciji BiH 2016.-2021.godina je istekla.Vlada Federacije BiH je u 2023.godini pokrenula aktivnosti na donošenju nove Strategije.

Tokom 2024.godine intenzivno su provođene aktivnosti , kako bi se sačinila Strategija , u skladu sa novousvojenim standardima izrade sličnih dokumenata. Udruženje slijepih KS je odabrano od strane Federalnog ministarstva rada i socijalne politike, da u ovom procesu pruža tehničku podršku. Direktor Udruženja je izabran za člana radne grupe za pripremu Strategije. Strategija je pripremljena i upućena u proceduru usvajanja. Usvajanje Strategije očekuje se početkom 2025.godine.

Uzimajući u obzir da Federalna Strategija nije usvojena na vrijeme , te da je promijenjen period za koji se donosi 2025.-2030.godina, Koordinacioni odbor udruženja OSI Kantona Sarajevo je predložio Ministarstvu za rad i socijalnu politiku KS, da se obustavi rad na izradi Akcionog plana u oblasti invalidnosti za Kanton Sarajevo. Tim koji je radio na izradi Akcionog plana, kojim je predsjedavao direktor Udruženja slijepih KS, procijenio je da se nova Federalna Strategija priprema po sasvim novoj metodologiji, te da Akcioni plan , koji se priprema u Kantonu Sarajevo, ne bi bio usklađen sa novom Strategijom u F BiH.

Redovno se pratila implementacija Zakona o profesionalnoj rehabilitaciji, osposobljavanju i zapošljavanju osoba sa invaliditetom u F BiH. Ovaj zakon je od posebnog interesa za slijepe osobe, pa smo zainteresirani da slabosti u njegovoj primjeni svedemo na minimum. Iako postoje određene slabosti u njegovoj implementaciji, ipak se može reći da se njegovom primjenom značajno unaprijedilo zapošljavanje osoba sa invaliditetom, pa i slijepih osoba, čemu je ovo Udruženje dalo značajan doprinos.

Da bi se spriječilo umanjivanje prava osoba sa invaliditetom i uvođenje bilo kakvih cenzusa, koji bi bili uslov da slijepe osobe i druge osobe sa invaliditetom ostvare određena prava tokom cijele 2024.godine, aktivisti iz Udruženja slijepih Kantona Sarajevo su učestvovali u raznim komisijama i grupama, na konferencijama i okruglim stolovima, razgovarali sa predstavnicima međunarodne zajednice i predstavnicima nevladinih organizacija. Željeli smo postići da se kreiranje zakona i drugih propisa temelji na Konvenciji o pravima osoba sa invaliditetom i Jedinstvenoj politici u oblasti invalidnosti i time obezbijediti da osobe sa invaliditetom zadrže postojeća prava i podršku, a da se u formulisanju prava za osobe sa najtežim invaliditetom, podrška utvrđuje prema stvarnim potrebama. Ove aktivnosti će se kontinuirano nastaviti i u 2025.godini.

U cilju unapređenja partnerskih odnosa sa Ministarstvom za rad i socijalnu politiku Kantona Sarajevo potpisan je u novembru 2018.godine Sporazum o unapređenju prava i položaja osoba sa invaliditetom u Kantonu Sarajevo. Ovim Sporazumom utvrđene su odgovornosti Ministarstva i Udruženja, kako u razvijanju partnerskih odnosa, tako i o finansijskoj podršci Udruženju za implementaciju programskih aktivnosti. Možemo ocijeniti da je Ministarstvo poštovalo odredbe ovog Sporazuma jer je Udruženje uključivano u sve bitne aktivnosti Ministarstva, naročito u one koje se odnose na pitanja invalidnosti.Međutim, ovaj Sporazum je istekao u 2022.godini, pripremljen je novi Sporazum i više puta upućen Ministarstvu, ali do kraja 2024.godine, Ministarstvo se nije oglasilo po ovom pitanju.

Djelujući kroz Koordinacioni odbor udruženja osoba sa invaliditetom Kantona Sarajevo, mrežu koalicija OSI u BiH i Koordinacioni odbor koalicija osoba sa invaliditetom u F BiH, Uniju organizacija osoba sa invaliditetom BiH, Nacionalnu zagovaračku grupu za prava OSI i Vijeće za osobe sa invaliditetom u BiH, predstavnici ovog udruženja su znatno doprinjeli jačanju kapaciteta organizacija OSI i pokreta osoba sa invaliditetom.

Proučavani su i drugi propisi od interesa za slijepe osobe, s ciljem da se obezbijedi zaštita postojećih prava i statusa slijepih osoba, te da se gdje je to moguće, obezbijedi i njihova bolja zaštita.

Aktivnost prema nadležnim državnim organima Udruženje je vodilo neposredno i preko Unije organizacija OSI BiH ili zajedno sa drugim sličnim udruženjima preko Koordinacionog odbora koji djeluju na nivou Kantona Sarajevo i Federacije Bosne i Hercegovine, te sa drugim nevladinim organizacijama.

Osim navedenog u 2024. godini Udruženje slijepih Kantona Sarajevo se posebno angažovalo na sljedećim zadacima:

* pružana je tehnička i druga pomoć članovima Udruženja pri ostvarivanju prava i beneficija koje imaju po zakonima i drugim propisima;
* Na početku godine su po utvrdjenim pravilima izdate elektronske karte za prevoz u vozilima GRAS-a. Krajem 2024.godine postignut je dogovor sa GRAS-om i nadležnim Ministarstvom o načinu produžavanja elektronskih karata za prevoz u 2025.godini, kao i dogovor o korišteju ovih karata u vozilima Centrotransa.
* Članovima su pružani razni oblici pomoći, naročito na rješavanju njihovih statusnih pitanja;
* Članovima Udruženja su izdavane razne potvrde, davana uputstva i pružana stručna pomoć u cilju što efikasnijeg ostvarivanja raznih prava i beneficija koje imaju slijepe osobe.

**IV – POKRENUTE INICIJATIVE U 2024.GODINI**

Iako je Udruženje radilo u vrlo specifičnim uvjetima, sa smanjenim mogućnostima za provođenje aktivnosti na terenu, Udruženje je u toku 2024.godine samostalno, u saradnji sa Caritasom, IC Lotosom i drugim NVO, prema institucijama vlasti uputilo sljedeće prijedloge i inicijative:

* Inicijativa upućena Ministarstvu za rad i socijalnu politiku Kantona Sarajevo za donošenje novog Akcionog plana u oblasti invalidnosti 2025-2030.
* Upućen je amandman Vladi F BiH na Zakon o jedinstvenim načelima i okviru materijalne podrške za osobe sa invaliditetom u FBiH. Amandman se odnosi na izračunavanje osnovice za utvrđivanje prava OSI.
* Upućeni su prijedlozi Ministarstvu obrazovanja u vezi dualnog obrazovanja u Kantonu Sarajevo.
* Obnovljena je inicijativa Ministarstvu za rad i socijalnu politiku KS za potpisivanje Sporazuma o saradnji ;
* Sa Cartisam BiH i Savezom slijepih Republike Srpske upućena je inicijativa institucijama Bosne i Hercegovine da sačine program prilagođavanja objekata institucija, kako bi bili pristupačni osobama sa invaliditetom;
* Svim općinama u KS (devet općina) upućena je inicijativa / zahtjev da se glasačka mjesta i izborni postupak učine pristupaćnim za OSI;
* Upućena je inicijativa Ministarstvu saobraćaja KS da se pri rekonstrukciji ključnih ulica u gradu postavljaju zvučni semafori i taktilne vodilice, bar do onih institucija koje su od interesa za slijepe;
* Upućena je inicijativa Ministarstvu zdravstva i Zavodu zdravstvenog osiguranja KS da se obezbjedi banjsko klimatsko liječenje za osobe sa najtežim invaliditetom;
* Upućena je inicijativa u saradnnji sa zastupnicom u skupštini KS Admelom Hodžić, Ministarsvu pravde KS da se odredi jedna osoba kao ključna tačka za saradnju sa organizacijama osoba sa invaliditetom;
* Upućena je inicijativa Parlamentu BiH da se formira nezavisno tijelo pri Parlamentu BIH, „Vijeće osoba sa invaliditetom“ koje bi kao nezavisno tijelo zagovaralo za prava OSI.
* Također je upućena inicijativa Vijeću ministara i odgovarajućim klubovima u Parlamentu BIH da se obezbjedi podrška / finansiranje Organizacija OSI na svim nivoima sa fokusom na državni nivo.

Neke od navedenih prijedloga ili inicijativa su prihvaćeni i realizovani, određeni broj je prihvaćen i realizacija je u toku, a određeni broj inicijativa je dugoročan i očekujemo njihovu implementaciju u narednom periodu.

**V – STVARANJE USLOVA I MOGUĆNOSTI ZA OBRAZOVANJE, SOCIJALNU INTEGRACIJU, OSPOSOBLJAVANJE, ZAPOŠLJAVANJE I UKLJUČIVANJE ČLANOVA U RAD UDRUŽENJA**

 Oblast koja se odnosi na rehabilitaciju, resocijalizaciju, školovanje i zapošljavanje slijepih ima poseban značaj za slijepe osobe, jer se rješavanjem ovih pitanja rješavaju i egzistencijalna pitanja slijepih osoba i povećava se njihova socijalna uključenost. Zbog opšte ekonomske i političke situacije u kojoj se duže vrijeme nalazi Bosna i Hercegovina i rata u Ukrajini i Gazi, ni u 2024.godini, nisu učinjeni značajniji pomaci naročito kada se radi o socijalnoj i profesionalnoj rehabilitaciji. Određeni rezultati postignuti su u oblasti zapošljavanja, što je nastalo kao rezultat kontinuirane implementacije Zakona o profesionalnoj rehabilitaciji, osposobljavanju i zapošljavanju osoba sa invaliditetom i povećanjem aktivnosti Fonda za profesionalnu rehabilitaciju i zapošljavanje osoba sa invaliditetom u F BiH.

Zahvaljujući podsticajnim mjerama i implementaciji Zakona o profesionalnoj, rehabilitaciji, osposobljavanju i zapošljavanju osoba sa invaliditetom u F BiH, koje su se u toku 2024.godine odnosila i na udruženja OSI koja zapošljavaju osobe s invaliditetom, tokom 2024.godine, zaposleno je na neodređeno i određeno vrijeme, te pokretanjem sopstvenog biznisa radni status je riješilo 4 slijepe osobe.

Očekujemo da će se usvajanjem novog Zakona o profesinolnoj rehabilitaciji i zapošljavanju i sistemskog rješavanja pitanja profesionalne rehabilitacije, u budućnosti, bitno unaprijediti zapošljavanje slijepih osoba.

Realizacijom raznih projekata, kao što su: DISC, EIDHR i projekata koje je finansirao MyRight iz Švedske, a koji se realizovao u sarajevskom i drugim kantonima F BiH, te realizacijom drugih manjih projekata:„Podizanje kapaciteta žena s invaliditetom“, „Jačanje kaolicija i mreža OSI“, „Korištenjem savremenih tehnologija i edukacijom povećati inkluziju slijepih osoba“,„Profesionalna rehabilitacija, osposobljavanje i zapošljavanje osoba s invaliditetom“,„Informisanje slijepih u zvučnom formatu“,u toku 2024. godine urađeno je sljedeće:

Provođene su aktivnosti u vezi sa razvojem sistema rehabilitacije u Kantonu Sarajevo, u skladu sa „Programom rada i djelovanja Udruženja slijepih Kantona Sarajevo na podsticanju i razvoju rehabilitacije, zapošljavanja i edukacije slijepih i slabovidnih osoba u Kantonu Sarajevo“.

Sve aktivnosti su bile usmjerene prema slijepim osobama, kako bi se u što većoj mjeri uključile u procese rehabilitacije, edukacije i sticanja raznih vještina, radi povećanja njihove socijalne uključenosti.

 Aktivnosti su također usmjeravane prema državnim strukturama, prije svega nadležnim ministarstvima, stručnim institucijama i centru za socijalni rad koji bi u budućnosti trebali obezbijediti, formalne, materijalne i druge pretpostavke za uspostavljanje i funkcionisanje sistema socijalne i profesionalne rehabilitacije i zapošljavanja slijepih osoba.

U saradnji sa drugim organizacijama osoba sa invaliditetom, tokom 2024.godine, vođena je vrlo intenzivna kampanja za organizovanje servisa za podršku osobama sa invaliditetom u lokalnoj zajednici, što je jedan od naših glavnih prioriteta. Zahvaljujući toj aktivnosti pripremljen je radni materijal za federalni zakon kojim će se regulisati osnovna pitanja u vezi sa servisima podrške u Federaciji BiH.

Kroz implementaciju projekta „Ovdje sam vidljiva i ponosna“ u toku 2024.godine pripremljan je radni materijal Zakona o personalnoj asistenciji. Ovim zakonom trebala bi se riješiti mogućnost dobijanja personalnog asistenta za OSI uključujuči i slijepe osobe.

Posebna pažnja posvećena je izradi federalne Strategije za unapređenje prava i položaja OSI u kojoj se posebno insistira na obezbjeđenju bolje inkluzije OSI u sve tokove društvenog života, vodeći računa o principima iz Konvencije o pravima osoba sa invaliditetom.

U nastavku ovog izvještaja daćemo kratak pregled ključnih aktivnosti koje je Udruženje realizovalo u toku 2024.godine, a koje su imale za cilj podizanje personalnih kapaciteta članova Udruženja i stvaranje uslova za njihovu efikasniju integraciju u društvo:

**1. – Psihosocijalna podrška**

 Osnovna /bazna rehabilitacija i psihosocijalna podrška slijepih osoba, članova Udruženja, pružana je tokom cijele godine.

 Procesom rehabilitacije je obuhvaćeno 10 slijepih osoba i njihovih porodica. Ovo se realizovalo u toku procedura za prijem u članstvo Udruženja.

 Rehabilitacija – psihosocijalna podrška je organizovana u Udruženju slijepih ili u porodici osobe sa kojom se provodi rehabilitacija, u prirodi, sportskim terenima i na druge prigodne načine.

Određeni oblici psihosocijalne podrške pružani su članovima na zajedničkim druženjima i sastancima.

Na temu psihosocijalne podrške organizovana je i radionica u okviru Koordinacionog odbora, koju je vodila članica Udruženja, psihologinja Sabina Zijadić Husić.

**2. – Nabavka pomagala za slijepe i obuka za njihovo korištenje**

Tokom cijele godine Udruženje je provodilo razne aktivnosti s ciljem motivisanja slijepih za korištenje novih tehnologija. Kroz razne online komunikacije i konferencije razgovarano je o novim tehnologijama, načinima kako ih najefikasnije obezbijediti i kako provoditi edukaciju za njihovo korištenje. Konferencije i online edukacije organizovane su na lokalnom ali i na internacionalnom nivou. Osim aktivnosti koje je organizovalo Udruženje članovi Udruženja su se uključivali i u online edukacije koje su organizovale druge nevladine organizacija, kao npr. portal Slikom.

Pokrenuta je akcija 2023. godine kojom se žele obezbjediti savremeni mobiteli za članove Udruženja. U toku 2024. godine obezbjeđeno je 35 mobitela marke Iphone.

Organizovano je više svečanih uručenja mobitela s ciljem da se ova aktivnost promoviše, te da se ukaže institucijama vlasti i donatorima da se i savremeni mobiteli trebaju smatrati pomagalima za slijepe osobe.

**3. - Promocija Brajevog pisma**

Svjesni da je Brajevo pismo veoma značajno za slijepe osobe, te da njegovo nepoznavanje praktično slijepu osobu čini nepismenom, u toku 2024.godine Udruženje je radilo na promociji Brajevog pisma. Osim razgovora sa slijepim osobama promocija Brajevog pisma je vršena putem sredstava javnog informisanja i društvenih mreža. Knjiga „Život sa Brajem u dvanaest pisama, koja je urađena u sva tri formata (Brajevo pismo, crni tisak i audio format) distribuirana je slijepim osobama, ali i drugim zainteresiranim osobama u institucijama vlasti i medijima. Brošura čija je tema prepoznavanje i prevencija nasilja u porodici pripremljena na crnom tisku i odštampana na Brajevom pismu u 100 primjeraka.

U povodu 4.januara Svjetskog dana Brajevog pisma, Senija Okić, članica Upravnog odbora je gostovala na medijima i govorila o nastanku i značaju Brajevog pisma.

Također je posjetila obdanište u Hrasnom i sa djecom razgovarala o životu slijepih osoba i Brajevom pismu.U okviru promocije Brajevog pisma sa novinakrom Al Jazeera Jasminom Kos posjetila je više škola u Kantonu Sarajevo i sa djecom razgovarala o značaju Brajevog pisma.

I u toku 2024.godine vršena je promocija video spota na kome predsjednica Nadina Imamović promoviše Brajevo pismo i njegov značaj za slijepe osobe u svakodnevnom životu.

Kroz organizovanje promocija Brajevog pisma slijepe osobe i javnost su upoznati sa značajem korištenja Brajevog pisma od strane slijepih osoba. Našu inicijativu prihvatile su i druge nevladine organizacije i mediji.

Ovdje treba istači da još uvijek nije urađena sistematika Brajevog pisma na nivou Države, što bitno otežava njegovo korištenje u okviru kompjuterskih programa.

Da naše aktivnosti daju rezultate najilustrativnije govori činjenica da neki restorani u Kantonu Sarajevo svoje menije štampaju na Brajevom pismu.

**4. - Promocija nezavisnog života slijepih osoba**

U toku 2024.godine posebna pažnja posvećena je promociji nezavisnog života slijepih osoba i vještinama koje im tu nezavisnost omogućavaju: Brajevo pismo, korištenje novih tehnologija, mobilitet, korištenje gradskog prevoza i nezavisnost u obavljanju radnih zadataka. Četiri (4) video spota, koja su ranije pripremljena sa našim članovima i dalje se mogu pregledati na Youtube kanala Udruženja, što obezbjeđuje neki kontinuitet u promociji pristupačnosti i nezavisnosti slijepih osoba i drugih osoba sa invaliditetom.

U okviru saradnje sa Caritasom u BiH urađeno je više video spotova, koja govore o preprekama sa kojima se susreću slijepe i druge osobe sa invaliditetom. Ovi i drugi spotovi, koje je kreirao Caritas sa organizacijama OSI emitovani su na raznim skupovima, ali i na društvenim mrežama.

Priručnik koji je ranije pripremljen „Značaj nezavisnog života slijepih osoba“ koji je namijenjen donosiocima odluka, distribuiran je institucijama vlasti, u svim prigodnim prilikama. U okviru organizovanja konferencija, okruglih stolova i obilježavanja Međunarodnog dana osoba sa invaliditetom -3.decembra, posebna pažnja je posvećena nezavisnom životu slijepih osoba, uključujući korištenje raznih pomagala i obuku za njihovo korištenje.

**5. - Učešće u Nacionalnom programu MyRight**

Udruženje slijepih je aktivno uključeno u realizaciju nacionalnog Programa MyRight u BiH.

Sve projektne i programske aktivnosti Udruženja usaglašavaju se sa aktivnostima u okviru Nacionalnog programa, što se ostvaruje dobrom saradnjom između odgovornih osoba u Udruženju i nacionalnog koordinatora MyRight.

Članovi Udruženja učestvovali su u svim aktivnostima koje su organizovane u okviru Nacionalnog programa, naročito na onima koje se odnose na edukacije. Ciljevi koji su bili postavljeni kroz Projekat i ciljevi u okviru Nacionalnog programa su komplementarni i usklađeni su sa ciljevima MyRight i SIDA.

Ključne aktivnosti su bile:

* Inkluzivno obrazovanje;
* Uključivanje pitanja roda u programske aktivnosti Udruženja;
* Povećanje aktivnosti mladih osoba sa invaliditetom;
* Rodno zasnovano nasilje nad osobama sa invaliditetom.
* Osnaživanje žena s invaliditetom radi njihovog uključivanja u aktivnosti udruženja;

Predstavnici Udruženja, koji su bili uključeni u realizaciju drugih projekata ili programa, kao i u radu sa organizacijama OSI i institucijama vlasti, promovisali su principe MyRight i SIDA i pokušavali su da aktivnosti u tim projektima i postignuti rezultati, budu kompatibilni sa rezultatima koji se postižu kroz Nacionalni program MyRight u BiH.

**VI–ORGANIZOVANJE KONFERENCIJA ,OKRUGLIH STOLOVA I RADIONICA**

1. U toku 2024.godine organizovane su 3 (tri) dvodnevne konferencije na kojima se diskutovalo o raznim pitanjima od interesa za osobe sa invaliditetom: Konvencija o pravima OSI, Agenda 2030, Preporuke UN Komiteta za prava OSI, prevenciji rodno zasnovanog nasilja nad osobama sa invaliditetom i građenje partnerskih odnosa sa institucijama vlasti.

Oko 150 osoba je steklo nova znanja o relevantnim dokumentima iz oblasti invalidnosti i dobilo informacije o problemima sa kojima se organizacije OSI susreću u njihovoj implementaciji.

Na konferencijima su usvojeni zaključci i preporuke i dostavljeni učesnicima, kao i relevantnim predstavnicima institucija vlasti.

1. U izvještajnom periodu organizovano je više okruglih stolova na razne teme, s ciljem građenja partnerskih odnosa sa institucijama vlasti.

Samostalno i u okviru projekata organizovano je ukupno 20 okruglih stolova i radionica iz različitih oblasti od interesa za slijepe osobe i druge osobe sa invaliditetom.

Na okruglim stolovima i radionicama učestvovali su predstavnici organizacija OSI, predstavnici institucija vlasti i drugih nevladinih organizacija.

Svi učesnici dobili su pripremljene materijale / priručnike .

Okrugli stolovi i radionice su organizovani u okviru programskih aktivnosti Udruženja, Projekta „Jačanje koalicija i mreža OSI“, Projekta – osnaživanje žena sa invaliditetom „Ovdje sam vidljiva i ponosna“, te prilikom realizacije projekata koji se realizuju sa Caritasom BiH i IC Lotos Tuzla.

Posebno treba naglasiti da je određen broj radionica bio posvećen mladim OSI i ženama sa invaliditetom s ciljem jačanja njihovih kapaciteta i motivisanjem da se ukljuće u rad Udruženja.

**Postignuti su sljedeći rezultati**:

- unaprijeđeni partnerski odnosi organizacija OSI i institucija vlasti na kantonalnom i federalnom nivou i državnom nivou;

-poboljšana saradnja između organizacija osoba s invaliditetom i koalicija OSI u Federaciji BiH;

-na svakom okruglom stolu i konferenciji usvojeni su potrebni zaključci i preporuke, koje služe kao osnova za dalje djelovanje i saradnju. Preko 250 osoba dobilo je nova znanja i informacije o aktuelnim pitanjima iz oblasti invalidnosti i razmijenili iskustva o implementaciji ključnih međunarodnih dokumenata u naše zakonodavstvo;

-Svi učesnici su preuzeli materijale koje će koristiti u zagovaračkim aktivnostima;

Okruglim stolovima, konferencijama i ukupnom radu Udruženja mediji su u toku 2024.godine posvećivali značajnu pažnju, što se vidi kroz veliki broj emisija, tekstova i gostovanja.

**VII-Rad Komiteta slijepih žena i druženja članova Udruženja:**

U toku 2024.godine, u Klubu slijepih, povremeno su organizovana druženja, ovisno od interesa članstva Udruženja. Druženja su organizovana u povodu određenih događaja ili obilježavanja važnijih datuma. U okviru Udruženja djeluje Klub slijepih žena KS. Pripremljen je i usvojen program rada za 2024. godinu. U saradnji sa Sportskim društvom organizovana su tri jednodnevna izleta. Organizovana je zajednička večera / iftar na kojem je prisustvovalo veći broj članova i članica.

**VIII - Web stranica, Facebooki YouTube Udruženja**

Sve značajne informacije, o provedenim programskim aktivnostima u Udruženju, redovno se sa fotografijama plasiraju na navedene medije. Ovaj pristup prepoznat je i pohvaljen kako od institucija vlasti, tako i od nevladinih organizacija.

Ovakav vid savremenog komuniciranja doprinosti promociji Udruženja slijepih KS i boljoj informisanosti javnosti o aktivnostima koje provodi Udruženje i kao i o stavovima koje zastupa u zagovaranju za prava slijepih i drugih osoba s invaliditetom.

**IX - Brošure, pravilnici i drugi dokumenti**

U toku 2024.godine nastavljena je promocija raznih brošura koje je ranije pripremilo Udruženje slijepih, ali i drugih domaćih i međunarodnih dokumenata koji se odnose na ljudska prava, sa fokusom na prava osoba sa invaliditetom.

Pripremljena je brošura „Nasilje u porodici, kako ga prepoznati i prevenirati“ koja je odštampana na Brajevom pismu.

**X – POTREBE KOJE SLIJEPE OSOBE ZADOVOLJAVAJU NA SPECIFIČAN NAČIN**

 Gubitak ili teže oštećenje vida odredjuju uslove življenja i način zadovoljavanja odgovarajućih potreba. Te specifičnosti prije svega odnose se na mogućnost kretanja, korištenje tiflotehničkih i drugih pomagala, upotrebu Brajevog pisma, te zadovoljavanje potreba iz oblasti kulture, informisanja, sporta i rekreacije.

1. **Obezbjeđenje tiflotehničkih pomagala**

U svakodnevnom životu i radu slijepih osoba, tiflotehnička i druga pomagala imaju vrlo važnu ulogu, jer u određenim situacijama, makar djelimično, nadomješćuju izgubljeni ili teško oštećeni vid, odnosno njegovu funkciju.

Cijeneći izuzetan značaj pomagala za slijepe osobe i tokom 2024.godine Udruženje je ulagalo maksimalan napor da nadležne organe u Kantonu Sarajevo, humanitarne organizacije iz zemlje i inozemstva i asocijacije slijepih u svijetu, informiše o postojećoj situaciji, kako bi se bar djelimično ublažila vrlo teška situacija ,u ovoj oblasti , za slijepe osobe.

Od nadležnih ministarstava u Kantonu Sarajevo i Federaciji BiH, kontinuirano se traži da se pitanje pomagala za slijepe osobe riješi zakonima i drugim propisima, s ciljem da im se omogući dobijanje savremenih pomagala. Objašnjeno u prethodnim poglavljima.

U cilju promocije savremenih pomagala Udruženje je i u 2024.godini ukazivalo na značaj asistivnih tehnologija za slijepe, što bi trebalo da doprinese rješavanju ovog pitanja u skladu sa standardima i uobičajenoj praksi u okruženju i u Europskoj uniji.

Opšte je poznato da je donacije svake godine sve teže obezbijediti, kako u zemlji , tako i u inozemstvu, ipak je Udruženje u 2024. godini, kroz razne projekte i od donatora iz zemlje i inozemstva uspjelo obezbjediti određenu količinu pomagala kako slijedi:

- Računara/ laptopa za slijepe osobe - 2 kom;

- Mašine za pisanje Brajevog pisma - 1 kom;

- CD-ovi 2000 komada,

- Mobiteli – 35 kom

- Bijelih štapova 45 kom

 - te druga sitnija pomagala.

Udruženje je u toku 2024.godine članovima dodjeljivalo sljedeća pomagala:

* Brajev papir
* Bijele štapove
* Kompjutere/laptope
* mobitele
* Lupe
* Satove za slijepe Brajeve/govorne
* Brajeve mašine
* Govorne toplomjere

Zbog teškoća pri nabavci pomagala Udruženje je vršilo popravku i reparaciju korištenih pomagala, naročito bijelih štapova i Brajevih pisaćih mašina.

**b) Informisanje**

I tokom 2024. godine značajna pažnja posvećivana je informisanju članova Udruženja o svim pitanjima vezanim za rad Udruženja, pa i šire.

Redovno su izdavane, jednom mjesečno, “Zvučne novine”, na CD-u, u MP3 formatu. Prosječan tiraž „Zvučnih novina“ u 2024.godini bio je 260 primjeraka. Osim članovima Udruženja časopis se slao i širom Bosne i Hercegovine, a određeni broj primjeraka slao se i slijepim osobama koje žive u Hrvatskoj, Srbiji i Crnoj Gori, te drugim evropskim zemljama u kojima žive iseljenici iz Bosne i Hercegovine.

Grad Sarajevo u 2024.godini je sufinansirao „Zvučne novine“ u iznosu 10.000 KM, što je daleko manje od stvarnih troškova koji nastaju izdavanjem „Zvučnih novina“. Ipak, uz velike napore Stručne službe ovaj časopis je redovno izlazio.

Na kreiranom YouTube kanalu Udruženja slijepih su redovno objavljivane „Zvučne novine“ koje su na taj način postale dostupne široj javnosti.

Nažalost, do sada ni jedan donator nije prihvatio projekat kojim bi se obezbijedilo finansiranje izdavanja časopisa na Brajevom pismu, koji bi mogao izlaziti mjesečno ili kvartalno.

 I tokom 2024. godine insistirano je kod nadležnih organa u Kantonu Sarajevo da se finansiranje informativne djelatnosti za slijepe riješi zakonom ili drugim propisom, te da se potrebna sredstva obezbijede u Budžetu Kantona Sarajevo.

Informisanje slijepih vršilo se i na druge načine kao što su: sastanci, emailing lista Udruženja na kojoj ima prijavljenih preko 100 korisnika, web stranica Udruženja, facebook stranica Udruženja, sredstva javnog informisanja i sl.

Jedno od važnih pitanja na kojem je Udruženje nastavilo da radi i tokom 2024.godine, je saradnja sa privrednim subjektima u cilju promocije nezavisnog života slijepih osoba, što podrazumijeva pristupačnost okruženja, usluga i proizvoda za slijepe osobe.

**XI – ZADOVOLJAVANJE POTREBA IZ OBLASTI KULTURE, SPORTA, ŠAHA I REKREACIJE**

 U skladu sa Programom rada Udruženja organizovane su mnoge aktivnosti koje su imale za cilj povećanje interesa kod slijepih osoba za čitanje knjiga iz Biblioteke za slijepe i slabovidne u Bosni i Hercegovini. To se posebno odnosi na promociju Brajevog pisma u kome je akcenat stavljan na mogućnost čitanja knjiga i časopisa na Brajevom pismu.

Brošura o prevenciji rodno zasnovanog nasilja i prepoznavanja nasilja pripremljena je crnom tisku i štampana na Brajevom pismu.

Također su organizovane mnoge aktivnosti koje su imale za cilj resocijalizaciju slijepih osoba i njihovo uključivanje u aktivnosti koje organizuje Udruženje.

 U toku 2024.godine, u smanjenom obimu, organizovana su druženja članova Udruženja u Klubu slijepih, uz odgovarajući program.

 U toku 2024.godine nastavljena je saradnja sa Narodnim pozorištem.

Zahvaljujući promociji opšte pristupačnosti za slijepe, koju redovno vrši Udruženje slijepih Kantona Sarajevo, a što uključuje i pristupačnost u oblasti kulture,u Kamernom teatru, te u nekim drugim institucijama iz oblasti kulture, povremeno se realizuju programi koji su pristupačni za slijepe osobe. Posebno treba istači saradnju sa Pozorištem mladih, koje je arhitektonski pristupačno za sve osobe sa invaliditetom, ali se i predstave često organizuju na način da su pristupačne za osobe sa invaliditetom, uključujući i audiodesktipciju za slijepe osobe. Ova prilagođavanja predstava urađena su ranije, a u tim aktivnostima učestvovale su i slijepe osobe, članovi Udruženja.

Sport, šah, pikado za slijepe i rekreacija slijepih organizovali su se preko Sportskog društva slijepih, koje je radilo i djelovalo u poslovnim prostorijama Udruženja. Udruženje slijepih pružalo je pomoć Sportskom društvu, u granicama svojih mogućnosti, a Stručna služba Udruženja obavljala je sve stručne, administrativne i druge tehničke poslove za Društvo.

Sportsko društvo će Udruženju dostaviti informaciju o svom radu u 2024. godini.

**XII– SARADNJA UDRUŽENJA**

 Udruženje slijepih Kantona Sarajevo u toku 2024. godine ostvarilo je saradnju sa: Kantonom Sarajevo – Ministarstvom za rad, socijalnu politiku raseljena lica i izbjeglice, Ministarstvom saobraćaja, Ministarstvom zdravstva, Ministarstvom za nauku, visoko obrazovanje i mlade KS, Ministarstvo za odgoj i obrazovanje, Gradskom upravom Grada Sarajeva, općinom Novi Grad, općinom Centar, Kantonalnim centrom za socijalni rad i službama za socijalni rad na nivou opština, Porodičnim savjetovalištem, te sa mnogim drugim ustanovama i organizacijama koje su mogle pružiti pomoć Udruženju i njegovim članovima.

Posebno treba istaći da je u toku 2024.godine ostvarena dobra saradnja sa Federalnim ministarstvom rada i socijalne politike. Osim aktivnosti vezano za zagovaranje za prava OSI Udruženje je bilo tehnička podrška za izradu Federalne strategije za unapređenje prava i položaja OSI u FBIH 2025.-2030. Kroz rad interdisciplinarne grupe koja je pripremala Strategiju ostvarena je saradnja sa većinom Federalnih ministarstava, direkcija i agencija.

 Kao i prethodnih godina izuzetno dobra saradnja ostvarivana je sa Unijom oganizacija osoba sa invaliditetom u BIH, Savezom slijepih Federacije BiH, Društvom za zapošljavanje slijepih osoba “TMP” i sa pojedinim kantonalnim udruženjima slijepih u Federaciji BiH i udruženjima slijepih u Republici Srpskoj.

U toku 2024.godine značajno je unapređena saradnja sa Centrom za slijepu djecu i omladinu Sarajevo.

Nastavljena je saradnja sa Savezom slijepih Crne Gore sa kojim je u prethodnom periodu potpisan Sporazum o saradnji.

Sporazum o saradnji je potpisan i sa Organizacijom slijepih za Bar i Ulcinj iz Crne Gore.

 Saradnja sa drugim udruženjima osoba s invaliditetom ostvarivala se u direktnim kontaktima i preko Koordinacionog odbora udruženja osoba sa invaliditetom Kantona Sarajevo, te u okviru Nacionalnog programa MyRight kroz mrežu koalicija osoba sa invaliditetom, projekata koji se realizuju u saradnji sa Caritasom BiH te projekta koji se realizuje u partnerstvu sa IC Lotos iz Tuzle.

Udruženje su posjetili predstavnici mnogih humanitarnih organizacija i asocijacija, interesujući se za uslove u kojima žive slijepe osobe u Sarajevu.

Udruženje, je kao i do sada, ostvarilo dobru saradnju sa Informativnim centrom za osobe sa invaliditetom „IC.Lotos“ iz Tuzle, Lions Klub za BiH, Caritasom BiH, Islamic relief i drugim organizacijama.

Udruženje je u toku 2024.godine učestvovalo u radu više neformalnih koalicija čiji je cilj bio unapređenje položaja osoba sa invaliditetom u Bosni i Hercegovini.

Izuzetno dobra saradnja ostvarena je i sa Fondom za profesionalnu rehabilitaciju, osposobljavanje i zapošljavanje osoba s invaliditetom F BiH.

Predstavnici Udruženja su tokom godine učestvovali na više TV i radio emisija, u kojima se govorilo o radu Udruženja i problemima sa kojima se susreće slijepe osobe i druge osobe s invaliditetom. Posebna pažnja je bila posvećena pristupačnosti, tiflotehničkim pomagalima i nezavisnom životu slijepih osoba.

Saradnja sa sredstvima javnog informisanja bila je na zadovoljavajućem nivou.

Tematika koja se odnosi na ovo Udruženje i slijepe osobe, često je obrađivana u elektronskim i printanim medijima, što doprinosi opštoj afirmaciji ovog Udruženja i njegovih članova.

Na društvenim mrežama su emitovani spotovi koje je Udruženje slijepih i KOO KS pripremilo, a odnosi se na pristupačnost. Cilj emitovanja ovih spotova je podizanja svijesti javnosti o potrebama osoba sa invaliditetom, kako bi bili što neovisniji u svakodnevnom životu.

Ovdje treba istaći da je u prošloj godini organizovan Drugi Kongres OSI u BiH. Udruženje je aktivno učestvovalo u njegovoj pripremi i samom organizovanju.

**XIII PROJEKTI KOJE JE UDRUŽENJE REALIZOVALO U 2024.GODINI**

1. Informisanje slijepih u pristupačnom formatu „Zvučne novine“ – sufinansirao Grad Sarajevo;
2. “Jačanje Koalicija i mreža OSI 2023-2027” – MyRight Švedska;
3. “Ovdje sam vidljiva i ponosna”- MyRight i Švedska ambasada;
4. „Savremenim pomagalima do veće inkluzije“ Općina Novi Grad;
5. „Nabavka pomagala za slijepe“ Općina Centar;
6. „Održivost uposlenih osoba s invaliditetom koje rade u Udruženju slijepih KS“Dva programa - Fond za profesionalnu rehabilitaciju , osposobljavanje i zapošljavanje OSI F BiH;
7. PROJEKAT - Obezbjeđenje kompjutera, mobitela i drugih savremenih pomagala za slijepe – razni donatori;
8. Projekat DISC – za uključivanje osoba sa invaliditetom i suradnju organizacija civilnog društva, partnerstvo sa Caritasom BH, finansira EU;
9. Projekat EIDHR - „Kreiranje politika u BiH uz poštivanje ljudskih prava i prava osoba sa invaliditetom. Partnerstvo sa IC Lotos iz Tuzle. Finansira EU;
10. Priprema Federalne Strategije za OSI 2025-2030. Finansira Federalno Ministarstvo rada i soc. Politike.
11. Sufinansiranje programa rada Udruženja za 2024. godinu. Federalno Ministarstvo rada i soc. politike;

**XIV– OBILJEŽAVANJE 15. OKTOBRA – MEĐUNARODNOG DANA SLIJEPIH I 3.DECEMBRA MEĐUNARODNOG DANA OSOBA S INVALIDITETOM**

Udruženje slijepih Kantona Sarajevo 2024. godine nije organizovalo posebne aktivnosti u povodu obilježavanja 15. Oktobra – Međunarodnog dana bijelog štapa. Organizovana je svečana Skupština Udruženja, druženje članova i medijski nastupi. Ovo je iz razloga što se od 16. – 18. Oktobra organizovao drugi Kongres osoba sa invaliditetom u BIH. Kongres je organizovan u Neumu, a Udruženje slijepih je bio jedan od ključnih organizatora Kongresa. Osim toga u BiH su se dogodile velike poplave što je zahtjevalo dodatni angažman kako bi organizacija Kongresa uspjela.

Udruženje slijepih kao lider organizacija u koaliciji udruženja osoba s invaliditetom u Kantonu Sarajevo je bilo tehnički organizator centralne manifestacije kojom se **obilježio 3. decembar – Međunarodni dan osoba s invaliditetom**. Podršku organizovanja ove manifestacije pružio je Ministarstvo za rad soc. politiku i raseljena lica i izbjeglice KS i Caritas BiH. Na centralnoj manifestaciji, svečanom prijemu koja je organizovana u Sarajevu, prisustvovali su predstavnici Vijeća ministara, federalnih i kantonalnih ministarstava, opština, javnih ustanova i fondova, te mediji.

U sklopu obilježavanja 3.decembra organizovan je okrugli sto na temu „ Pristupačnost za OSI u gradskom saobraćaju“. Na ovom Okruglom stolu prisustvovali su predstavnici organizacija OSI, predstavnici institucija čija je nadležnost gradski saobraćaj, policijske uprave i predstavnici kompanija koje organizuju gradski saobraćaj. Organizovani su štandovi na kojima su organizacije OSI prezentirale svoj rad, pomagala, ručne radove i priručnike svih udruženja učlanjenjih u KOO KS.

Moto obilježavanja 3. decembra je bio:“ Inkluzija nije iluzija“.

U povodu ovih događaja predstavnici Udruženja su gostovali na medijima i davali intervjue i izjave.

Generalno govoreći sve aktivnosti su bile veoma interesantne za medije o čemu su detaljno informisali javnost.

### **XV- STVARANJE USLOVA ZA RAD UDRUŽENJA**

U toku 2024.godine bilo je značajnijeg ulaganja u nabavku i održavanja opreme i osnovnih sredstava.

Kroz projekat sa Fondom za profesionalnu rehabilitaciju i zapošljavanje OSI izvršena je nabavka mašine za kopiranje CD ova. Mašina je veoma savremena i može vršiti ispis na CD-u.

Kroz projekat sa Caritasom BiH nabavljen je jedan stolni kompjuter i foto aparat.

Urađen je i generalni servis na službenom vozilu;

Velika pažnja je posvećivana i nabavci raznih pomagala za slijepe, što je u određenoj mjeri unaprijedilo i rad Stručne službe.

Kroz razne projekte kupovan je kancelarijski materijal i oprema neophodna za rad Službe;

Za radnike Stručne službe organizovane su potrebne edukacije, s ciljem da se unaprijede njihova znanja.

U cilju samoodrživosti i promocije Udruženja u toku 2024.godine distribuiran je promotivni materijal koji je ranije pripremljen.

**XVI– RAD ORGANA I STRUČNE SLUŽBE UDRUŽENJA**

 U toku 2024.godine u Udruženju su provedene značajne aktivnosti. Nastavljen je poseban angažman članova Upravnog odbora i ostalih aktivista Udruženja.

Početkom 2024 godine organizovani su izbori u Udruženju. Izabrana je Skupština Udruženja , Upravni odbor, Predsjednik i zamjenik predsjednika.

U toku 2024.godine održane su 3 sjednice Skupštine Udruženja.

Na ovim sjednicama Skupštine usvojeni izvještaji o radu Udruženja u 2023.godini i programska akta Udruženja za 2025. godinu.

 Upravni odbor Udruženja održao je 8 sjednica, na kojima je raspravljao o svim pitanjima od interesa za Udruženje i njegove članove i donosio odluke, zaključke i preporuke iz svoje nadležnosti.

Formiran je Forum slijepih žena KS.

U 2024. godini u Stručnoj službi bilo je zaposleno 5 radnika.

 Iako je obim aktivnosti u izvještajnom periodu bio izuzetno veliki Stručna služba je sve poslove obavila kvalitetno i na vrijeme.

**XVII – FINANSIRANJE RADA I DJELOVANJA UDRUŽENJA**

 I pored velikih napora finansiranje Udruženja još uvijek nije sistemski riješeno. Kanton Sarajevo je iz svog Budžeta izdvajao samo dio sredstava za finansiranje Stručne službe i režijskih troškova.

Dio sredstava obezbjeđivan je od prikupljene članarine, te iz projekata koji su realizovani u Udruženju slijepih. Nedostajuća sredstva obezbjeđivana su i od donatora i pomažućih članova, kojih je zbog postojeće situacije u Kantonu Sarajevo, i rata u Ukrajinii i Gazi sve manje.

S obzirom da je Parlament Federacije BiH, u proteklom periodu, usvojio Zakon o organizacijama i reprezentativnim organizacijama OSI i CŽR, realno je očekivati da će se finansiranje ovog i sličnih udruženja, u budućnosti sistemski riješiti.

Bez obzira na navedene probleme Udruženje je u 2024.godini uspješno poslovalo, što pokazuje Finansijski izvještaj Udruženja za 2024.godinu.

 PREDSJEDNICA

 \_\_\_\_\_\_\_\_\_\_\_\_\_\_\_\_\_

 / Nadina Imamović/

Sarajevo, april 2025.godine